AaB udlignede AGF's samlede føring, men et selvmål af Kenneth Emil Petersen og Elmar Bjarnssons sene træffer skaffede værterne 2-2 og samlet 4-2, hvilket sender aarhusianerne i pokalfinalen.

AGF havde en 2-0-føring med sig til dagens pokal-møde med AaB hjemme i Aarhus, men det skulle langt fra blive så lige til for værterne at spille sig i finalen.

AaB kom således blæsende ud til opgøret og skabte adskillige store chancer mod et afventende og noget tandløst hjemmehold, der havde nok at gøre med at forsvare sig.

Efter 26 minutter gik den ikke længere, da AaB-kaptajn Rasmus Würtz stak bolden frem til Thomas Enevoldsen, der fladt sparkede nordjyderne på 1-0.

AGF kom lidt bedre med frem mod pausen, og Jens Jönsson fik en stor dobbeltchance, som han dog misbrugte på det skammeligste, og derfor var det 0-1 og samlet 2-1 ved halv tid.

AaB skulle bruge bare syv minutter af anden halvleg, inden de havde bragt balance i regnskabet. Bolden trillede ud til Nicolaj Thomsen efter et hjørnespark, og midtbanespilleren tæskede kuglen i nettet.

Glæden varede dog meget kort for gæsterne, som kort efter sin scoring kunne se værterne juble efter Kenneth Emil Petersen lavede selvmål på Danny Olsens flade indlæg mod Morten Duncan Rasmussen.

AaB måtte frem ad banen igen, og med 12 minutter igen gav det plads til indskiftede Jesper Lange i den anden ende, men angriberen tabte duellen med Nicolai Larsen.

I stedet blev det Elmar Bjarnason, der sendte det forløsende 2-2-mål ind efter Kim Aabechs oplæg i overtiden, hvilket udløste en mindre baneinvasion, som fik AaB'erne til gå i omklædningsrummet, hvorfor kampen blev forlænget med en håndfuld ekstra minutter.

Men færdig blev kampen spillet, og AGF spiller derfor finale mod FC København i Parken den 5. maj.

KØB BILLETTER TIL AGF's KOMMENDE HJEMMEKAMPE HER!